ธปท.คลอดเกณฑ์คุมอสังหาฯ
ธปท.ออกมาตรการคุมสินเชื่ออสังหาทรัพย์ราคาต่ำกว่า 10 ล้านบาท ให้ธนาคารปล่อยกู้ซื้อคอนโดได้ไม่เกิน 90 บ้านได้ไม่เกิน 95% เพื่อป้องกันความเสี่ยงที่อาจสูงขึ้น
12 พ.ย. 2553

ธปท.ออกมาตรการคุมสินเชื่ออสังหาทรัพย์ราคาต่ำกว่า 10 ล้านบาท ให้ธนาคารปล่อยกู้ซื้อคอนโดได้ไม่เกิน 90 บ้านได้ไม่เกิน 95% เพื่อป้องกันความเสี่ยงที่อาจสูงขึ้น
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย(ธปท.) แถลงว่า คณะกรรมการนโยบายการเงิน(กนส.)เห็นชอบให้ธปท.ออกมาตรการดูแลการปล่อยกู้สำหรับซื้อที่อยู่อาศัยที่มีราคาต่ำกว่า 10 ล้านบาท จากเดิมที่ไม่เคยกำหนดปล่อยให้ธนาคารพิจารณาไปตามความเหมาะสม โดยกำหนดสัดส่วนเงินให้สินเชื่อต่อมูลค่าหลักประกัน (LTV) กรณีที่ซื้อที่อยู่อาศัยแนวสูง เช่น คอนโดมิเนียม ให้ธนาคารพาณิชย์ปล่อยกู้ได้ไม่เกิน 90% ของราคาหลักประกัน ซึ่งผู้กู้ต้องมีเงินดาวส์ของตัวเองไม่ต่ำกว่า 10% เริ่มบังคับใช้กับสัญญาซื้อขายที่ทำตั้งแต่ 1ม.ค.ปีหน้าเป็นต้นไป ยกเว้นข้าราชการหรือพนักงานรัฐวิสาหกิจ เพราะลูกค้ากลุ่มนี้มีความเสี่ยงต่ำ
สำหรับ ที่อยู่อาศัยแนวราบ เช่น บ้านเดี่ยว บ้านแฝด ทาวน์เฮ้าส์ ให้ธนาคารปล่อยกู้ได้ไม่เกิน 95% ของราคาหลักประกัน ฉะนั้น ผู้กู้ต้องมีเงินดาวส์ของตัวเองอย่างน้อย 5% เริ่มมีผลบังคับใช้กับสัญญาซื้อขายที่ทำตั้งแต่ 1ม.ค.ปี 2555 เป็นต้นไป ซึ่งเกณฑ์นี้ยกเว้นใช้กับบ้าราชการและพนักงานรัฐวิสาหกิจเช่นกัน
“ขอยืนยันว่ามาตรการที่อกมาไม่ใช่เพราะธปท.เห็นปัญหาฟองสบู่ แต่ออกมาเพื่อป้องปรามหรือป้องกันความเสี่ยงที่อาจจะสูงขึ้นในอนาคตเท่านั้น ซึ่งธนาคารใดจะไม่ทำตามเกณฑ์นี้ก็ไม่ได้กระทบมาก อยากปล่อยกู้เกินสัดส่วนที่เรากำหนดเกณฑ์ก็ได้ แต่ต้องใช้เงินกองทุนมากขึ้นต้องตั้งสำรองเพิ่มขึ้นเท่านั้นเอง ซึ่งเกณฑ์ที่ออกไปเชื่อว่าจะกระทบไม่มาก เพราะเป็นเกณฑ์ที่สอดคล้องกับตลาดปฎิบัติกันตามปกติอยู่แล้ว” นายเกริกกล่าว